ROZHODNUTIE KOMISIE
z 11. marca 2008,
ktorým sa mení a dopĺňa rozhodnutie Komisie z 10. mája 2007 o štátnej pomoci C 1/06 (ex NN 103/05), ktorú poskytlo Španielsko v prospech Chupa Chups
[oznámené pod číslom K(2008) 868]
(Iba španielske znenie je autentické)
(Text s významom pre EHP)
(2008/696/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
so zreteľom na usmernenia Spoločenstva o štátnej pomoci na záchranu a reštrukturalizáciu firiem v ťažkostiach (1),
keďže:
(1)
Komisia 10. mája 2007 prijala rozhodnutie o štátnej pomoci C 1/06 (ex NN 103/05), ktorú poskytlo Španielsko v prospech Chupa Chups (2).
(2)
Po tom, čo spoločnosť Chupa Chups S.A. (ďalej len „Chupa Chups“) podala na Súde prvého stupňa Európskych spoločenstiev odvolanie proti tomuto rozhodnutiu, Komisia dospela k záveru, že došlo k chybe posúdenia jednej časti opatrenia 4, pokiaľ ide o sumu 800 000 EUR poskytnutých v roku 2003 v rámci schémy regionálnej pomoci.
(3)
V bode 43 napadnutého rozhodnutia Komisia konštatovala, že schéma regionálnej pomoci sa nemôže uplatňovať v prípade podnikov v ťažkostiach. Vzhľadom na vážne straty, ktoré spoločnosť Chupa Chups utrpela v roku 2002 (22 078 000 EUR, čo zodpovedalo 86,5 % základného imania na konci rozpočtového roku) a jej výsledky v roku 2003, Komisia usúdila, že spoločnosť Chupa Chups má byť v momente poskytnutia pomoci považovaná za podnik v ťažkostiach. Komisia dospela k záveru, že táto časť pomoci je teda nezlučiteľná so spoločným trhom, a nemôže sa preto poskytnúť.
(4)
V súčasnosti naopak Komisia v súvislosti s regionálnou pomocou vo výške 800 000 EUR poskytnutou v roku 2003 v rámci programu Baníctvo 2 považuje dotknutú pomoc za schválenú schému pomoci (3). Okrem toho Komisia na rozdiel od svojho prvého posúdenia na začiatku konania vo veci formálneho zisťovania konštatuje, že spoločnosť Chupa Chups spĺňala požiadavky na poskytnutie tejto pomoci, keďže v čase poskytnutia pomoci nebola podnikom v ťažkostiach (4). Ide predovšetkým o nasledujúce skutočnosti:
a)
Napriek vážnym stratám vo výške 22 078 000 EUR, ktoré spoločnosť Chupa Chups utrpela v roku 2002, mala na konci rozpočtového roku ešte stále rezervu vo výške približne 59 930 000 EUR. Táto rezerva bola dostatočná na celkové pokrytie strát, v dôsledku čoho negatívne výsledky nemali žiaden vplyv na základné imanie spoločnosti vo výške 12 miliónov EUR. Okrem toho po odčítaní strát z roku 2002 dosahovali ešte stále vlastné zdroje spoločnosti Chupa Chups výšku 49 850 000 EUR.
b)
Komisia sa domnieva, že mnohé obvyklé príznaky podniku v ťažkostiach uvedené v bode 6 usmernení neboli v prípade spoločnosti Chupa Chups prítomné v období rokov 2002 - 2003. Predovšetkým záporné výsledky mali klesajúcu tendenciu (5), tak ako aj dlhy (dlhodobé i krátkodobé) a skladové zásoby (6), kým finančné náklady boli aj naďalej stabilné.
c)
Nakoniec pozitívny vývoj Chupa Chups od obdobia rokov 2002 - 2003 potvrdzuje, že tento podnik nespĺňal všeobecné kritérium uvedené v bode 4 usmernení, podľa ktorého sa za podnik v ťažkostiach považuje firma vtedy, „keď je táto neschopná, či už prostredníctvom svojich vlastných zdrojov, alebo prostredníctvom prostriedkov, ktoré je táto schopná získať od svojich majiteľov/akcionárov alebo veriteľov, zamedziť straty, ktoré by ju bez vonkajšej intervencie zo strany štátnych orgánov takmer s určitosťou odsúdili k stiahnutiu sa z podnikania v krátkom alebo strednodobom časovom horizonte“.
Preto dotácia vo výške 800 000 EUR poskytnutá spoločnosti Chupa Chups v rámci tejto schémy regionálnej pomoci predstavuje zlučiteľnú pomoc.
(5)
Ďalej sa v odvolaní uvádza, že spoločnosť Chupa Chups nebola podnikom v ťažkostiach v zmysle bodu 5 písm. a) usmernení Spoločenstva z roku 1999 o štátnej pomoci na záchranu a reštrukturalizáciu firiem v ťažkostiach (7). V nich sa uvádza, že podnik sa považuje za podnik v ťažkostiach, ak sa viac ako polovica jeho základného imania prekryla stratou a viac ako štvrtina tohto kapitálu bola prekrytá stratou v priebehu predchádzajúcich 12 mesiacov.
(6)
Napriek tomu, že spoločnosť Chupa Chups utrpela straty, ktoré zodpovedali viac ako polovici jej základného imania, nie je v tomto prípade splnené kritérium prekrytia stratou viac než polovice jej základného imania, pretože Chupa Chups mala ďalšie rezervy.
(7)
V dôsledku toho by Komisia mala opätovne zvážiť svoje posúdenie a zmeniť a doplniť rozhodnutie z 10. mája 2007, pokiaľ ide o posúdenie pomoci vo výške 800 000 EUR uvedenej v opatrení 4.
(8)
Rozhodnutie z 10. mája 2007 o štátnej pomoci C 1/06 (ex NN 103/05), ktorú poskytlo Španielsko v prospech Chupa Chups, by sa preto malo zmeniť a doplniť,
PRIJALA TOTO ROZHODNUTIE:
Jediný článok
V rozhodnutí z 10. mája 2007 o štátnej pomoci C 1/06 (ex NN 103/05), ktorú poskytlo Španielsko v prospech Chupa Chups, sa článok 1 ods. 2 nahrádza takto:
„2. Štátna pomoc vo výške 800 000 EUR poskytnutá v roku 2003 vo forme regionálnej pomoci v rámci programu Baníctvo 2 je zlučiteľná so spoločným trhom.“
Toto rozhodnutie je určené Španielskemu kráľovstvu.
V Bruseli 11. marca 2008